L'Eliana clausura la III Mostra de Teatre Escolar Mostra’T amb òpera
30 de maig de 2025

• Més de 1.200 espectadors han gaudit del talent escènic de 165 escolars elianers.

L'Auditori Municipal ha sigut, un any més, l'escenari on s'ha celebrat la tercera edició de la Mostra de Teatre Escolar Mostra’T, una iniciativa impulsada per l'Ajuntament de l'Eliana i que compta amb la col·laboració d’APLAE.

Durant aquest mes de maig, un total de 165 alumnes de primària dels centres educatius Montealegre, Helios i Virgen del Carmen han demostrat el seu talent interpretatiu a través de cinc obres de teatre que han emocionat i fet gaudir un públic de més de 1.200 assistents, sota els títols ‘Escuela de Gloria Fuertes’, ‘Cuento de Navidad’, ‘Los cuatro elementos’ o ‘Sala de conflictes’.

La mostra s'ha clausurat aquest dimecres, 28 de maig, amb la representació d’‘Un xoc d'amistats’, la primera òpera creada per l'alumnat de 6é de Primària del CEIP Montealegre dins del projecte LÓVA (L'Òpera, un Vehicle d'Aprenentatge), en una sessió plena de sensibilitat, creativitat i treball en equip.

Salva Torrent, alcalde de l'Eliana: “Aquesta no és només una mostra de teatre, és una mostra del potencial que tenen els nostres xiquets i xiquetes quan se'ls ofereix un espai per a expressar-se, crear i emocionar-se. I qui sap… potser d'aquests espais naix en algun d'ells una vocació artística que l’acompanye tota la vida”.

Mostra’T es consolida així com una eina pedagògica que promou l'expressió artística, el treball col·laboratiu i el desenvolupament emocional de l'alumnat elianer.